Z Á P I S N I C A   č. 8/2007

     Z VIII. riadneho zasadnutia Obecného zastupiteľstva v Slaskej, konaného dňa 13. decembra 2007 o 18,00 hod. v kancelárii starostu obce.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu 

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac október a november 2007
4.)	Rozpočtové opatrenie č. 3
5.)	Návrh rozpočtu na rok 2008, 2009, 2010
6.)	VZN č. 2/2007 nehnuteľnosti na území Obce Slaská
VZN č. 3/2007 o miestnych daniach a miestnom poplatku za komunálne odpady a drobné
stavebné odpady na území Obce Slaská
             VZN č. 4/2007 o nakladaní s komunálnym odpadom a drobnými stavebnými odpadmi na území        
             Obce Slaská
7.)	Žiadosti, interpelácie psolancov
8.)	Diskusia
9.)	Schválenie uznesenia
10.)	 Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Zdena Fronca a p. Ľudmilu Mojžišovú. 

K bodu č. 3

Prehľad príjmov a výdavkov za mesiac október a november 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanci nemali pri tomto bode žiadne otázky. Prehľad príjmov a výdavkov za mesiac október a november 2007 zobrali poslanci na vedomie uznesením č. 43/2007. „Za“ hlasovali všetci poslanci obecného zastupiteľstva.

K bodu č. 4

Administratívna pracovníčka obecného úradu poverená účtovnou agendou p. Anna Hurtíková predložila na rokovanie zastupiteľstva návrh rozpočtového opatrenia č. 3, ktorým sa upravuje rozpočet roku 2007 podľa toho, ako skutočne došlo k naplneniu príjmovej časti a ako boli z rozpočtu uvoľňované výdavky. Poslanci nemali v uvedenom bode otázky, nakoľko na každé zasadnutie sa im predkladá prehľad príjmov a výdavkov a tak majú poznatky o pohyboch na strane príjmov i výdavkov. Uvedené rozpočtové opatrenie v podobe, ako je priložené v spise zastupiteľstva, obecné zastupiteľstvo schválilo uznesením č. 44/2007. „Za“ hlasovali všetci poslanci obecného zastupiteľstva.

K bodu č. 5

Návrh rozpočtu bol predložený v materiáloch obecného zastupiteľstva a tak starosta obce otvoril hneď rozpravu k tomuto bodu programu. Poslanci v podstate s návrhom rozpočtu súhlasili, len upravili niektoré položky výdavkov a to v časti reprezentačné z 5.000 Sk na 8.000 Sk z dôvodu úhrady kytíc na smútočné obrady občanov, čo sa začne realizovať od roku 2008. Ďalej zvýšili náklady na pracovné odevy a obuv stáleho zamestnanca v prevádzke z 2.000 Sk na 5.000 Sk, ďalej náklady na servis V3S z 5.000 Sk na 15.000 Sk  a pohonné hmoty pre veľkú kosačku zo 6.000 Sk na 8.000 Sk. Inak bol rozpočet schválený v nezmenenej podobe uznesením č. 45/2007. „Za“ hlasovali všetci poslanci obecného zastupiteľstva.

K bodu č. 6

Pri VZN  č. 2/2007 o dani z nehnuteľnosti na území Obce Slaská zmenili poslanci oproti pôvodnému návrhu všetky ročné sadzby dane z pozemkov na výšku  0,6% okrem lesných pozemkov, na ktorých sú hospodárske lesy, kde zostala sadzba nezmenená vo výške 2,5%. Pri stavbách zrovnoprávnili postavenie samostatne stojacich garáži s garážami nachádzajúcimi sa v rodinných domoch ako ich súčasť. Sadzba dane zo stavieb pri samostatne stojacich garážach sa tak znížila z 4,60 Sk za každý začatý m2 na 1,50 Sk za každý začatý m2. Iné zmeny schválené neboli. Následne obecné zastupiteľstvo schválilo predmetné VZN uznesením č. 46/2007. „Za“ hlasovali všetci poslanci obecného zastupiteľstva.
Pri VZN č. 3/2007 o miestnych daniach a miestnom poplatku za komunálne odpady a drobné stavebné odpady na území Obce Slaská zmenili poslanci oproti pôvodnému návrhu výmeru dočasného predajného miesta v bode 3.6. z 10 m2 na 15 m2 a výmeru trvalého parkovacieho miesta z 10 m2 na 15 m2. Následne obecné zastupiteľstvo schválilo predmetné VZN uznesením č. 46/2007. „Za“ hlasovali všetci poslanci obecného zastupiteľstva.
Pri VZN č. 4/2007 o nakladaní s komunálnym odpadom a drobnými stavebnými odpadmi na území Obce Slaská predložil konkrétne zmeny poslanec Ing. Miroslav Hric, ktoré sa týkali odborných znalostí tejto problematiky a konkrétne dopĺňali text VZN o práva a povinnosti vyplývajúce z príslušných právnych noriem. So všetkými zmenami vyjadrili poslanci súhlas a boli zapracované do textu VZN. Následne obecné zastupiteľstvo schválilo predmetné VZN uznesením č. 46/2007. „Za“ hlasovali všetci poslanci obecného zastupiteľstva.

K bodu č. 7

Starosta obce predložil na rokovanie obecného zastupiteľstva písomnú žiadosť, ktorú adresoval obci on so svojou manželkou. Žiadosť sa týkala kúpy pozemkov zameraných geometrickým plánom č. 35300060-21/2007 a to parcely č. C-KN 608/6, vedenej ako zastavané plochy a nádvoria o výmere 1112 m2 a parcely č. C-KN 610/5, vedenej ako záhrady o výmere 40 m2, zapísaných na LV č. 1 pre k.ú. Slaská. Obidve parcely sa nachádzajú na dvore v blízkosti bývalej materskej školy. Zároveň starosta obce informoval, že o jeho žiadosti nemôže obecné zastupiteľstvo rozhodovať skôr, než sa na predmetné nehnuteľnosti nevyhlási obchodná verejná súťaž. Svoje tvrdenie odôvodnil § 9 ods. 4 písm. a) zákona SNR č. 138/1991 Zb. o majetku obcí, nakoľko je súčasne aj starosta obce, teda jej štatutár. Na základe uvedených skutočností obecné zastupiteľstvo uznesením č. 47/2007 zobralo žiadosť manželov Gelienových o kúpu pozemkov len na vedomie. „Za“ hlasovali všetci poslanci obecného zastupiteľstva. Následne obecné zastupiteľstvo uznesením č. 48/2007 uložilo Obecnému úradu v Slaskej, aby v obecných novinách Hlásnik formou obchodnej verejnej súťaže v zmysle § 281 až 288 zákona č. 513/1991 Zb. Obchodný zákonník, ponúkol na predaj nehnuteľný majetok vo vlastníctve obce – pozemky zamerané geometrickým plánom č. 35300060-21/2007 a to parcela č. C-KN 608/6, vedená ako zastavané plochy a nádvoria o výmere 1112 m2 a parcela č. C-KN 610/5, vedená ako záhrada o výmere 40 m2, zapísané na LV č. 1 pre k.ú. Slaská s termínom podania návrhov do 15.1.2008 vrátane dňa 15.1.2008 do 12,00 hod. „Za“ hlasovali všetci poslanci obecného zastupiteľstva.

Občianske združenie „Žiarsko“ podalo žiadosť o prehodnotenie prijatého uznesenia, ktorým obecné zastupiteľstvo vypovedalo nájomnú zmluvu tomuto združeniu na nebytové priestory. Obecného zastupiteľstva sa osobne zúčastnila štatutárka združenia p. Šípošová, ktorá žiadala o prehodnotenie predmetného uznesenia s tým, aby združenie mohlo pokračovať vo svojej činnosti v týchto priestoroch. Starosta obce uviedol, že predmetné združenie nemá za posledné dva roky uhradené nájomné za predmetné priestory, neuhrádza spotrebovanú elektrickú energiu, plyn, či vodu, nezamestnáva občanov s trvalým pobytom v obci a nevyvíja také aktivity, ktoré by napomáhali k rozvoju obce. Naviac všetky prézenty poskytnuté obci pri návštevách rôznych osobností boli združeniu riadne uhradené podľa požiadaviek. Z uvedeného hľadiska starosta obce nevidí dôvod meniť pôvodné uznesenie a v prípade, že by poslanci zmenili toto uznesenie a umožnili tomuto združeniu naďalej užívať priestory obce, takéto uznesenie starosta obce nepodpíše, nakoľko by ho považoval za veľmi nevýhodné pre obec. Poslanci sa zhodli v diskusii, že obec sa snažila vytvoriť združeniu primerané podmienky a z toho titulu jej určila aj symbolický nájom 100 Sk mesačne. Poukázali tiež na skutočnosť, že v obci pôsobí Slovenský červený kríž, ktorý má zmluvu s iným obsahom, ktorý musí uhrádzať nájomné i režijné náklady a naviac poskytuje občanom sociálne služby v oblasti stravovania. Na základe týchto skutočností poslanci súhlasili so stanoviskom starostu a uznesením č. 49/2007 zamietli žiadosť Občianskeho združenia Žiarsko o prehodnotenie prijatého uznesenia č. 35/2007 zo dňa 30.8.2007, ktorým Obecné zastupiteľstvo v Slaskej schválilo vypovedanie nájomnej zmluvy uzavretej s Občianskym združením Žiarsko v zmysle § 9 ods. 2 písm. b) zákona č. 116/1990 Zb. o nájme a podnájme nebytových priestorov v znení neskorších predpisov. „Za“ hlasovali všetci poslanci obecného zastupiteľstva. 

Poslanec Ing. Miroslav Hric v rámci interpelácii navrhol svojim kolegom poslancom, aby sa prediskutovala odmena starostovi obce, nakoľko si myslí, že už len vzhľadom na získané finančné zdroje mimo rozpočtu a za pomoc starostu pre miestne pozemkové spoločenstvo, by mu prináležala odmena. Ostatní poslanci vyjadrili názor, že starostovi nebola odmena schválená už niekoľko rokov, lebo to sám odmietal a doteraz poberá iba základný plat v zmysle zákona, ktorý je v rámci tohto zákona dokonca najnižší. Tiež sa priklonili k názoru, že za celoročné aktivity starostu a hlavne za jeho úspech pri získavaní mimorozpočtových dotácií mu prináleží odmena. Po všeobecnej diskusii obecné zastupiteľstvo uznesením č. 50/2007 schválilo starostovi obce v zmysle § 5 ods. 1 zákona NR SR č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov odmenu za obdobie od 1.1.2007 do 31.12.2007 v celkovej výške 25.000 Sk. „Za“ hlasovali všetci poslanci obecného zastupiteľstva.

K bodu č. 8

V diskusii poslanci prejavili záujem, aby nedávno vymenovaná ministerka pôdohospodárstva a čestná občianka obce p. Zdenka Kramplová navštívila obec. Z uvedeného dôvodu obecné zastupiteľstvo svojim uznesením č. 51/2007 schválilo pozvanie pre ministerku pôdohospodárstva SR Ing. Zdenku Kramplovú na oficiálnu návštevu Obce Slaská. „Za“ hlasovali všetci poslanci obecného zastupiteľstva.

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 43/2007, 44/2007, 45/2007, 46/2007, 47/2007, 48/2007, 49/2007, 50/2007  a 51/2007.

K bodu č. 10

Starosta obce poďakoval všetkým za účasť na zasadnutí obecného zastupiteľstva a zároveň všetkým poprial krásne vianočné sviatky. Vyjadril tiež presvedčenie, že v rok 2008 bude pre obec minimálne tak úspešný ako rok 2007 a že sa podarí v Slaskej zrealizovať mnohé projekty, ktoré zmenia život občanov k lepšiemu.

Zapísala: Zuzana M o j ž i š o v á

Daniel G e l i e n
starosta obce

Zdeno F r o n c
overovateľ

Ľudmila M o j ž i š o v á
overovateľka